text: I V.
  Dehinc consilia omnia eò convertit, ut populo placeret; primusque omnium regum condidit leges, quibus partem imperii cum populo communicavit; iisque observandis non se modò, sed & se-quuturos reges obstrinxit. Atque his ut miram in modum aucta est libertas populi ac potestas, inprimis autem in creandis magistratibus, in condendis legibus aut abrogandis, ac bello indicendo, & ineunda pace; ita auctoritati Regum plurimum desessit. Mansit nihilominus regium imperium; neque mixta haec Reipubl. forma dicenda est. Huc faciunt illa Taciti Annal. iii. ubi aperit originem Legum; Praecipuus Servius Tullius sanctor legum fuit, quis etiam Reges obtemperarent. Ergo summa principum potestas non est soluta omnibus legibus, quas ipsa tulit; & eidem licet se ipsam imminuere ac coarctare, & sic libertatem populi augere; ac denique non integrum est successoribus ejusmodi leges, licet auctoritati Principum per eas plurimum detractum sit, infringere aut abrogare. Quis interea Servii im-prudentiam hic quoque non arguerit, qui quo regiam dignitatem populo redderet gratiorem, ejus auctoritati tantum ademit?